সপ্তাহান্তে ঝড়বৃষ্টির পূর্বাভাস, কতদিন চলবে দেখে নিন

কলকাতা: শনিবার কলকাতা (Thunderstorm Kolkata) সহ রাজ্যজুড়ে বজ্রবিদ্যুৎ-সহ ঝড়বৃষ্টির (Thunderstorm) পূর্বাভাস। রাজ্যে কমলা-হলুদ সতর্কতা জারি। হাওয়া অফিস বলছে, ভরা ফাল্গুনে অকাল বর্ষণে ভিজবে বাংলা। বিকেলের দিকে দমকা বাতাস বইতে পারে। আগামী ৪৮ ঘণ্টায় দুর্যোগপূর্ণ আবহাওয়াই থাকছে দক্ষিণবঙ্গে। বজ্রবিদ্যু-সহ বৃষ্টির সঙ্গে শিলাবৃষ্টি চলবে একাধিক জেলায়। ঝড়বৃষ্টির সঙ্গে বইবে ঝোড়ো হাওয়া। তবে মঙ্গলবার থেকে আবহাওয়া শুকনো থাকার ইঙ্গিত। শীতের শেষে অকাল বর্ষণে একাধিক জায়গায় বন্যার পরিস্থিতি তৈরি হয়েছে। জলের নিচে ডুবে গিয়েছে বিঘার পর বিঘা আলু জমি। থাকছে শিলাবৃষ্টির (Hailstorm Forecast) পূর্বাভাস। তাতেই সিঁদুরে মেঘ দেখছেন চাষীরা। চাষে আরও ক্ষতির আশঙ্কা।

আলিপুর আবহাওয়া দফতর জানিয়েছে, বাংলায় আগামী ৪৮ ঘণ্টায় কলকাতা-সহ দক্ষিণবঙ্গে দুর্যোগপূর্ণ আবহাওয়ার সম্ভাবনা। শনিবার বজ্রবিদ্যুৎ-সহ বৃষ্টি হতে পারে। ৪০-৫০ কিলোমিটার বেগে বইতে পারে ঝোড়ো হাওয়া। শিলাবৃষ্টির সম্ভাবনাও রয়েছে। হাওড়া, হুগলি, উত্তর ২৪ পরগনা, পশ্চিম মেদিনীপুর, পূর্ব ও পশ্চিম বর্ধমান, নদিয়া এবং বাঁকুড়ায় ঝড়বৃষ্টির সম্ভাবনা রয়েছে। রবিবার বজ্রবিদ্যুৎ-সহ বৃষ্টির সম্ভাবনা রয়েছে কলকাতা, হাওড়া, হুগলি, পূর্ব ও পশ্চিম মেদিনীপুর, উত্তর ও দক্ষিণ ২৪ পরগনা, পূর্ব বর্ধমান, মুর্শিদাবাদ, নদিয়া এবং ঝাড়গ্রামে। সঙ্গে ৩০-৪০ কিলোমিটার বেগে বইবে ঝোড়ো হাওয়া। ভিজতে পারে দক্ষিণ ২৪ পরগনা, পূর্ব এবং পশ্চিম মেদিনীপুর। মঙ্গলবার সকালের দিকে আংশিক মেঘলা আকাশ থাকবে। তবে বেলা বাড়ার সঙ্গে সঙ্গে আকাশ পরিষ্কার হয়ে যাওয়ার সম্ভাবনা।

আরও পড়ুন: তৃণমূলের দুই গোষ্ঠীর সংঘর্ষে খয়রাশোলে প্রাণ গেল দলের কর্মীর

শনিবার উত্তরবঙ্গে দার্জিলিংয়ে এদিন বৃষ্টি ও তুষারপাত সম্ভাবনা থাকছে। জলপাইগুড়ি, কালিম্পং, আলিপুরদুয়ার, কোচবিহার, উত্তর দিনাজপুর এবং দক্ষিণ দিনাজপুরের একটি বা দুটি অংশে হালকা বৃষ্টি হবে। মালদার একটি বা দুটি অংশে বজ্রবিদ্যুৎ-সহ হালকা বৃষ্টি হতে পারে। জারি করা হয়েছে হলুদ সতর্কতা।

অন্য খবর দেখুন